 Jeremiya 50 IBhayibheli Elikuyi-Internet INguqulo Yezwe Elisha50 Leli yizwi uJehova alikhuluma ngokuphathelene neBhabhiloni, ngokuphathelene nezwe lamaKhaledi, ngoJeremiya umprofethi: 2 Kulandeni phakathi kwezizwe nikumemezele. Phakamisani isibonakaliso; kumemezeleni. Ningafihli lutho, madoda. Thanini, IBhabhiloni lithunjiwe. UBheli uhlazekile. UMerodaki wesabe kakhulu. Imifanekiso yalo ihlazekile. Izithombe zalo ezinjengendle zesabe kakhulu. 3 Ngoba kukhuphuké isizwe ngokumelene nalo sivela enyakatho. Yiso esibangela izwe lalo libe yinto eshaqisayo, kangangokuba kungabi namuntu ohlala kulo. Kokubili umuntu nesilwane esifuywayo kubalekile. Kuhambile. 4 Ngalezo zinsuku nangaleso sikhathi, kusho uJehova, amadodana ka-Israyeli, wona namadodana kaJuda ndawonye, ayofika. Ayohamba, ehamba elila, futhi ayofuna uJehova uNkulunkulu wawo. 5 Ayoqhubeka ebuza indlela eya eZiyoni, ubuso bawo bubheke ngakhona, ethi, Wozani sizihlanganise noJehova esivumelwaneni esimi kuze kube nini nanini esingeke silitshalwe. 6 Abantu bami babé ngumhlambi wezidalwa ezishabalalayo. Abelusi babo bababangele ukuba bazulazule. Babadukisile ezintabeni. Basuke entabeni baya egqumeni. Bayikhohliwe indawo yabo yokuphumula. 7 Bonke ababatholayo babadlé babaqeda, futhi abaphikisana nabo bathé, Ngeke sibe nacala, ngenxa yokuthi bonile kuJehova indawo yokuhlala yokulunga nethemba lokhokho babo, uJehova. 8 Balekani niphume phakathi kweBhabhiloni, yebo niphume ezweni lamaKhaledi, nibe njengezilwane eziholayo phambi komhlambi. 9 Ngoba bheka ngivusa futhi ngiletha ngokumelene neBhabhiloni ibandla lezizwe ezinkulu ezivela ezweni lasenyakatho, ngokuqinisekile ziyozihlela ngokumelene nalo. Liyothunjwa lapho. Imicibisholo yomuntu injengeyendoda enamandla ebangela ukwephucwa abantwana, engabuyi ingahlabene. 10 IKhalideya liyoba yimpango. Bonke abaliphangayo bayozanelisa, kusho uJehova. 11 Ngoba nina madoda naqhubeka nijabula, ngoba naqhubeka nethaba lapho niphanga ifa lami siqu. Ngoba naqhubeka niqebekula njengesithole otshanini obusha, futhi naqhubeka niyiyiza njengezinkunzi zamahhashi. 12 Unyoko ube namahloni kakhulu. Yena owanizalayo udumazekile. Bheka! Akabalulekile neze ezizweni, uyihlane elingenamanzi nethafa eliwugwadule. 13 Ngenxa yentukuthelo kaJehova ngeke akhiwe, uyoba yihlane eliyincithakalo yena wonke. Noma ubani odlula ngaseBhabhiloni, uyogqoloza emangele futhi ashaye ikhwelo ngenxa yazo zonke izinhlupho zalo. 14 Zihleleni ngokumelene neBhabhiloni nhlangothi zonke, nina nonke eninyathela umnsalo. Licibisheleni. Ningagodli mcibisholo, ngoba loné kuJehova. 15 Khamulukani ngokukhamuluka kwempi ngokumelene nalo nhlangothi zonke. Liniké isandla salo. Izinsika zalo ziwile. Izindonga zalo zidiliziwe. Ngoba yimpindiselo kaJehova. Ziphindiseleni kulo. Yenzani kulo njengoba nje nalo lenzile. 16 Nqumani umhlwanyeli eBhabhiloni, nophatha isikela ngesikhathi sokuvuna. Ngenxa yenkemba ehlukumezayo yilowo nalowo uyophendukela kwabakubo, futhi yilowo nalowo uyobalekela ezweni lakubo. 17 U-Israyeli uyizimvu ezihlakazekile. Izingonyama zimhlakazile. Esigigabeni sokuqala inkosi yase-Asiriya imshwabadelile, futhi kulesi sigigaba sakamuva uNebukhadirezari inkosi yaseBhabhiloni uququde amathambo akhe. 18 Ngakho-ke yilokhu uJehova wamabutho, uNkulunkulu ka-Israyeli, akushilo, Bheka ngiyayinaka inkosi yaseBhabhiloni nezwe layo ngendlela efanayo nenganaka ngayo inkosi yase-Asiriya. 19 Futhi ngiyombuyisela u-Israyeli edlelweni lakhe, futhi ngokuqinisekile uyoklaba eKarmeli naseBhashani; umphefumulo wakhe uyokwaneliseka esifundeni sezintaba sakwa-Efrayimi nesaseGileyadi. 20 Ngalezo zinsuku nangaleso sikhathi, kusho uJehova, isiphambeko sika-Israyeli siyofunwa, kodwa siyobe singekho; nezono zikaJuda, kodwa ngeke zitholakale, ngoba ngiyobathethelela labo engibavumela ukuba basale. 21 Ngokumelene nezwe laseMeratayimikhuphuka ngokumelene nalo nangokumelene nabakhileyo ePhekodi. Mabaficwe ukucekwa nokunikelwa ekubhujisweni, kusho uJehova, futhi wenze ngokwakho konke engikuyale ngakho. 22 Kukhona umsindo wempi ezweni, nokubhidlika okukhulu. 23 O yeka indlela isando sokukhanda sawo wonke umhlaba esiye sanqunywa ngayo futhi esiphuka ngayo! O yeka ukuthi iBhabhiloni libe yinto nje eshaqisayo kanjani phakathi kwezizwe! 24 O Bhabhiloni, ngikubekele ugibe wabanjwa, nokho wena ngokwakho awazanga. Utholakele futhi wabanjwa, ngoba wazivusa ngokumelene noJehova. 25 UJehova uvulé inqolobane yakhe, futhi ukhipha izikhali zokukulahla kwakhe. Ngoba kukhona umsebenzi iNkosi EnguMbusi, uJehova wamabutho, enawo ezweni lamaKhaledi. 26 Wozani kulo nivela emajukujukwini. Vulani izinqolobane zalo. Linqwabelaniseni, njengalabo abenza izinqwaba, nilinikele ekubhujisweni. Kwangathi lingebe nabaseleyo. 27 Cekani wonke amaduna alo ezinkomo. Kwangathi angehlela ekuhlatshweni. Maye kuwo, ngoba usuku lwawo lufikile, isikhathi sokuhanjelwa kwawo! 28 Kukhona umsindo wababalekayo nabaphunyukayo ezweni laseBhabhiloni ukuyomemezela eZiyoni impindiselo kaJehova uNkulunkulu wethu, impindiselo ngenxa yethempeli lakhe. 29 Bizelani iBhabhiloni abacibisheli, bonke abanyathela umnsalo. Kanisani nxazonke zalo. Kwangathi kungebe nabaphunyukileyo. Libuyiseleni ngokomsebenzi walo. Yenzani kulo ngokwakho konke elikwenzile. Ngoba liye lenza ngokugabadela ngokumelene noJehova, ngokumelene noNgcwele ka-Israyeli. 30 Ngakho-ke izinsizwa zalo ziyowa ezigcawini zalo, ngisho nawo wonke amadoda alo empi ayothuliswa ngalolo suku, kusho uJehova. 31 Bheka! Ngimelene nawe, Kugabadela, kusho iNkosi EnguMbusi, uJehova wamabutho, ngoba usuku lwakho kumelwe lufike, isikhathi okumelwe ngikuhambele ngaso. 32 UKugabadela ngokuqinisekile kuyokhubeka kuwe, futhi ngeke kube namuntu wokukuvusa. Futhi ngiyothungela umlilo emizini yako, uyoshwabadela zonke izindawo zako ezizungezile. 33 Yilokhu uJehova wamabutho akushilo: Abantwana bakwa-Israyeli nabantwana bakwaJuda bacindezelwa kanye kanye, futhi bonke ababathumbayo bababambile. Benqabile ukubadedela. 34 UMhlengi wabo unamandla, nguJehova wamabutho igama lakhe. Nakanjani uyolisingatha icala labo lomthetho, ukuze empeleni anike izwe ukuphumula futhi abangele ukuyaluza kwabakhileyo eBhabhiloni. 35 Kukhona inkemba ngokumelene namaKhaledi, kusho uJehova, nangokumelene nabakhileyo eBhabhiloni nezikhulu zalo nabahlakaniphile balo. 36 Kukhona inkemba ngokumelene nabakhuluma okuyize, futhi ngokuqinisekile bayokwenza ngobuwula. Kukhona inkemba ngokumelene namadoda alo anamandla, impela ayofikelwa ukwesaba okukhulu. 37 Kukhona inkemba ngokumelene namahhashi awo nezinqola zawo zempi nangokumelene nalo lonke iqembu eliyingxubevange eliphakathi kwalo, ngokuqinisekile liyoba ngabesifazane. Kukhona inkemba ngokumelene nengcebo yalo, futhi impela iyophangwa. 38 Kukhona ukuchithwa kwamanzi alo, futhi ayokoma. Ngoba yizwe lemifanekiso ebaziwe, futhi ngenxa yemibono yabo ethusayo baqhubeka benza ngendlela yokusangana. 39 Ngakho-ke okuhlala ezifundeni ezingenamanzi kuyohlala kanye nezilwane ezihewulayo, futhi izintshe ziyohlala kulo; akusayophinde kuhlale muntu kulo, noma lihlale izizukulwane ngezizukulwane. 40 Njengokugumbuqela kukaNkulunkulu iSodoma neGomora nemizana engomakhelwane balo, kusho uJehova, akukho muntu oyohlala khona, futhi akukho ndodana yomuntu eyogogobala kulo. 41 Bheka! Kuza isizwe sivela enyakatho; isizwe esikhulu namakhosi amakhulu ayovuswa evela ezingxenyeni ezikude kakhulu zomhlaba. 42 Siphatha umnsalo nengcula. Sinesihluku futhi ngeke sibonise isihe. Umsindo waso unjengomsindo wolwandle oluhlokomayo, futhi siyogibela amahhashi; sihlelwé njengomuntu oyedwa wempi ngokumelene nawe, ndodakazi yaseBhabhiloni. 43 Inkosi yaseBhabhiloni iwuzwile umbiko ngaso, futhi izandla zayo ziyethile. Kukhona usizi! Ibanjwé yizinhlungu ezinzima, njengowesifazane obelethayo. 44 Bheka! Othile uyokwenyuka njengengonyama iphuma emahlozini aziqhenyayo angaseJordani aye endaweni yokuhlala eyinguga, kodwa ngomzuzwana ngiyobenza babaleke kulo. Ngiyomisa okhethiweyo phezu kwalo. Ngoba ngubani onjengami, futhi ngubani ongangibekela inselele, ngubani, manje ongumalusi ongema phambi kwami? 45 Ngakho-ke yizwani, madoda, injongo kaJehova ayiklamile ngokumelene neBhabhiloni nemicabango yakhe ayicabangile ngokumelene nezwe lamaKhaledi. Ngokuqinisekile abancane emhlambini bayohudulwa bayiswe ngapha nangapha. Ngokuqinisekile ngenxa yabo uyobangela ukuba indawo yabo yokuhlala ibe yincithakalo. 46 Ngokuzwakala komsindo lapho iBhabhiloni selithathiwe, umhlaba uyozanyazanyiswa nakanjani, futhi phakathi kwezizwe kuyozwakala ukukhamuluka. 